L’Estiu EDM, l’Escola Multiesport de Burjassot, obri el termini de preinscripcions el dilluns 9 de juny
2025-07-24

Arriba l’Estiu EDM, L’Escola Multiesport al Poliesportiu Municipal de Burjassot. L’Ajuntament, a través de les Regidories d’Igualtat i Esport, dirigides per Yolanda Andrés i Juan Gabriel Sánchez, torna a oferir aquest programa gratuït d’oci i conciliació on l’esport serà novament protagonista, per a ajudar a les famílies durant les vacances estivals. Les inscripcions s’obriran el  dilluns que ve 9 de juny .

L’Estiu EDM, destinat a xiquets i xiquetes a partir de 4 anys (nascuts en 2021) i joves fins als 16 anys, té com a requisit indispensable per a la preinscripció que els representants legals de l’alumnat estiguen treballant. Així mateix, serà obligatori, en el moment de la preinscripció, aportar la documentació que acredite esta situació, nòmina o contracte laboral. En el cas de famílies monoparentals, caldrà aportar el contracte o nòmina i la justificació de família monoparental. És requisit indispensable que la unitat familiar estiga empadronada a Burjassot.

El termini de les preinscripcions, telemàtiques, estarà obert des  del dilluns 9 de juny, a les 9.00 hores, fins al dimecres 11 de juny, a través d’aquest ENLLAÇ.

L’Estiu EDM, el projecte d’oci estival de les Escoles Esportives Municipals, tindrà lloc des del dimecres 25 de juny fins al dijous 31 de juliol amb horari de 9.00 a 14.00 hores i la possibilitat d’ampliació de 8.30 a 14.30 hores.

Les preinscripcions podran fer-se per a l’Escola completa, del 25 de juny al 31 de juliol o bé per períodes: del 25 de juny a l’11 de juliol o del 14 al 31 de juliol. Les places s’assignaran per ordre d’inscripció en cada grup d’edat. La matrícula definitiva es confirmarà més endavant.

En el cas de modificació de les dates de matrícula o de l’inici de l’Estiu EDM, per circumstàncies sobrevingudes, s’informarà al més prompte possible.